Broj: 711-I-1333-Pp-3-22/23-04-12

Zagreb, 17. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., povodom vlastitih saznanja mogućeg sukoba interesa **obveznice Mirele Ahmetović, općinske načelnice Općine Omišalj**, na stručnom sastanku održanom 17. ožujka 2023., donosi sljedeći

 **ZAKLJUČAK**

**Postupak za odlučivanje o sukobu interesa protiv dužnosnice Mirele Ahmetović općinske načelnice Općine Omišaljm u odnosu na okolnost imenovanja člana Uprave trgovačkog društva Ponikve voda d.o.o. neće se pokrenuti, jer Povjerenstvo ne može utvrđivati povredu članka 15. stavka 2. Zakon o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19. u daljnjem tekstu ZSSI/11)** **samostalno i izvan konkretiziranog bića djela kao propisanog zabranjenog postupanja** **za čiju se povredu može izreći sankcija.**

Obrazloženje

Povjerenstvo je dana 03. siječnja 2022. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-28-Pp-3/22-01-5, a koja je Povjerenstvu poslužila kao izvor informacija za daljnje postupanje. U predmetnoj prijavi navodi se da je opunomoćenik općinske načelnice Općine Omišalj Mirele Ahmetović, kao predstavnik Općine Omišalj u Skupštini trgovačkog društva Ponikve voda d.o.o., glasao 07. prosinca 2021. o imenovanju člana Uprave toga trgovačkog društva po naputku obveznice, i to bez prijedloga Općinskog vijeća Općine Omišalj, čime je odluka o imenovanju donesena protivno članku 15. stavku 2. ZSSI/11-a.

Na traženje Povjerenstva iz dopisa Broj: 711-I-1518-Pp-3/22-02-21 od 25. srpnja 2022., Općina Omišalj očitovala se dopisom, klasa: 041-01/22-01/1, urbroj: 2170-30-22-01-2 od 09. kolovoza 2022., u kojem se navodi kako su osnivači društva Ponikve voda d.o.o. Grad Krk, Općina Baška, Općina Dobrinj, Općina Malinska-Dubašnica, Općina Punat, Općina Vrbnik i Općina Omišalj, s time da je Općina Omišalj član društva s poslovnim udjelom u iznosu 55.198.000,00 kn ili 14,59%.

Nadalje se navodi kako Skupštinu društva čine po jedan predstavnik svakog člana društva koji imaju pravo na broj glasova sukladno postotku udjela u temeljnom kapitalu, a sukladno tome, Općina Omišalj ima 1.459 od ukupno 10.000 glasova. Članovi Skupštine društva su gradonačelnik Grada Krka i načelnici Općina Baška, Dobrinj, Malinska-Dubašnica, Punat, Vrbnik i Omišalj. Slijedom navedenog, od 2013. godine stupanjem na dužnost općinske načelnice Općine Omišalj obveznica obnaša i dužnost članice Skupštine društva Ponikve voda d.o.o.

U očitovanju se nadalje navodi kako se temeljem članka 28. stavka 1. Zakona o vodnim uslugama („Narodne novine“ broj 66/19) u javnom isporučitelju vodnih usluga zapošljava putem javnog natječaja. Sukladno tome, Skupština Ponikve voda d.o.o. na sjednici od 21. rujna 2021. godine donijela je odluku o raspisivanju natječaja za izbor i imenovanje direktora u četverogodišnjem mandatu, a po provedenom natječaju na temelju čl. 26. Zakona o vodnim uslugama i čl. 13. st. 4. Društvenog ugovora Ponikve voda d.o.o. Skupština društva je na sjednici održanoj 7. prosinca 2021. godine donijela odluku o imenovanju člana Uprave društva.

Također se navodi da je na predmetnoj sjednici Skupštine društva u ime člana Skupštine ispred Općine Omišalj prisustvovao Anto Trogrlić, po pisanoj punomoći općinske načelnice Mirele Ahmetović, dok je Odluku o izboru i imenovanju jedinog člana uprave, kao i Ugovor o međusobnim pravima i obvezama uprave-direktora društva, koji je stupio na snagu 1. siječnja 2022. godine, potpisao predsjednik Skupštine, općinski načelnik Općine Vrbnik Dragan Zahija.

Zaključno se u očitovanju navodi da su, kao što je i vidljivo iz Zapisnika sa sjednice skupštine društva od 7. prosinca 2021. godine, od pravne službe Ponikve voda d.o.o. članovi Skupštine društva bili upozoreni na način odlučivanja. Iako su svi članovi Skupštine društva gradonačelnik i načelnici jedinica lokalne samouprave, isti nisu bili upozoreni na potrebu prethodnog donošenja ovakve odluke na gradskom, odnosno općinskim vijećima. Navodi se da je pri odlučivanju obveznica postupila temeljem članka 48. stavka 1. točke 6. Zakona o lokalnoj i regionalnoj samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) s kojim je prethodno važeći ZSSI/11 bio u koliziji, te je sukladno tome, sporna odredba u članku 15. stavku 2. u važećem ZSSI-u brisana.

S obzirom da je postupak, u okviru kojeg se zahtijeva dostava podataka, pokrenut u 2022. godini, čime se, temeljem članka 60. ZSSI-a primjenjuje trenutno važeći ZSSI, a koji ne predviđa obvezu dostavljanja prijedloga za imenovanje člana uprave od strane Općinskog vijeća Općine Omišalj, moli se upute je li potrebno postupak imenovanja člana uprave društva Ponikve voda d.o.o. obnoviti ili naknadno donijeti odluku Općinskog vijeća Općine Omišalj.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Zaprimljena dokumentacija odnosi se na moguću povredu ZSSI/11-a koji je bio na snazi do 25. prosinca 2021.

Člankom 3. stavkom 1. podstavkom 34. ZSSI-a/21 propisano je da su općinski načelnici i njihovi zamjenici obveznici u smislu navedenog Zakona, stoga je i Mirela Ahmetović povodom obnašanja dužnosti općinske načelnice Općine Omišalj obvezna postupati sukladno odredbama navedenog Zakona, te je u ranijim mandatima bila obvezna postupati sukladno odredbama ZSSI-a/11.

ZSSI/11 je u članku 15. stavku 2. propisivao da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva), predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Stupanjem na snagu ZSSI-a, sukladno članku 61. prijelaznih i završnih odredbi, prestao je važiti ZSSI/11, a ZSSI koji je trenutno na snazi više ne propisuje da bi predstavničko tijelo jedinice lokalne samouprave predlagalo skupštini trgovačkog društva, u kojem ista jedinica ima dionice ili udjele u vlasništvu, imenovanje članova upravnih tijela ili nadzornih odbora takvog društva. Iz zaprimljene dokumentacije ne proizlazi da bi imenovana osoba bila u odnosu povezanosti s obveznicom, odnosno ne upućuje se da bi obveznica počinila povredu neke druge odredbe ZSSI-a.

U ovakvim situacijama, kada je obveznik u obavljanju funkcije člana skupštine trgovačkog društva u vlasništvu tijela javne vlasti u kojem obnaša dužnost imenovao članove upravnih i nadzornih tijela navedenih trgovačkih društva bez prijedloga predstavničkog tijela, Povjerenstvo je odlučivalo o pokretanju postupka zbog moguće povrede članka 15. stavka 2. ZSSI-a/11, pri čemu u konkretnome slučaju proizlazi da je ime člana Skupštine ispred Općine Omišalj sjednici prisustvovao Anto Trogrlić, temeljem pisane punomoći obveznice Mirele Ahmetović, općinske načelnice.

Međutim, Upravni sud u Zagrebu u presudi poslovni broj: UsI-2557/22-7 od 31. listopada 2022. godine zauzeo je pravno stajalište da ne postoji pravna osnova temeljem koje bi Povjerenstvo samostalno i izvan konkretiziranog bića djela, kao propisanog zabranjenog postupanja, utvrđivalo povredu članka 15. stavka 2. ZSSI-a/11, već obrazlaže da je zakonitost postupka imenovanja u upravnim i nadzornim tijelima u međusobnoj povezanosti s radnjama koje su dužnosniku zabranjene, odnosno obvezama kojih se dužan pridržavati i za čiju su povredu u članku 42. ZSSI-a/11 normirane sankcije.

Naime, sud tumači da su člankom 42. ZSSI-a/11 propisane sankcije za povrede taksativno navedenih zakonskih odredbi, među kojima nije naveden i članak 15. ZSSI-a/11, što znači da Povjerenstvo ne može deklaratorno, bez izricanja sankcije, utvrđivati povredu iste odredbe, te da na takav zaključak upućuje i odredba članka 48. stavka 2. ZSSI-a/11, kojom je propisano da je dopušteno pokrenuti upravni spor protiv odluka kojima su utvrđene povrede taksativno navedenih zakonskih odredbi za koje se može izreći sankcija.

Navedeno pravno stajalište potvrđeno je i presudom Visokog upravnog suda Republike Hrvatske poslovni broj Usž-110/23-2 od 1. veljače 2023., u kojoj se navodi da Povjerenstvo nema ovlast utvrđivati da je dužnosnik počinio povredu članka 15. stavka 2. ZSSI-a/11 samostalno i izvan konkretiziranog bića djela kao propisanog zabranjenog postupanja.

Slijedom navedenog, Povjerenstvo u odnosu na okolnost imenovanja člana uprave trgovačkog društva Ponikve voda d.o.o. Nadzornog odbora trgovačkog društva Komunalac d.o.o. protiv obveznice Mirele Ahmetović neće pokrenuti postupak, jer Povjerenstvo ne može utvrđivati povredu članka 15. stavka 2. ZSSI-a/11 samostalno i izvan konkretiziranog bića djela kao zabranjenog postupanja za čiju se povredu može izreći sankcija propisanu ZSSI-om.

Stoga je Povjerenstvo donijelo odluku kao što je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Mireli Ahmetović, osobnom dostavom
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana